RESOLUCIÓN do 19 de novembro de 2007, da Secretaría Xeral de Política Lingüística, pola que se anuncia a convocatoria para a presentación de proxectos de fomento do uso do galego dos centros de titularidade pública de Galicia que imparten ensinanzas regradas de niveis non universitarios, para o curso escolar 2007-2008 (PR 101 C).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 23/11/2007

A Lei 3/1983, do 15 de xuño, de normalización lingüística, en desenvolvemento das previsións dos artigos 3.2º e 148.1º 17 da Constitución española e mais do artigo 5 do Estatuto de autonomía de Galicia, establece a obriga dos poderes públicos de garantir o uso normal do galego e do castelán (artigo 2), así como que o galego, como lingua propia de Galicia, é lingua oficial no ensino en todos os niveis educativos (artigo 12).
Así mesmo, no artigo 14 da citada lei establécese expresamente que a lingua galega é materia de estudo obrigado en todos os niveis educativos non universitarios e que se garantirá o uso efectivo deste dereito en todos os centros públicos e privados. No parágrafo 3 do mesmo artigo, encoméndaselles ás autoridades educativas da comunidade autónoma garantir que ao remate dos ciclos educativos en que o ensino do galego é obrigatorio, o alumnado debe coñecer esta lingua, nos seus niveis oral e escrito, en igualdade co castelán.
Igualmente, o Plan xeral de normalización da lingua galega, aprobado por unanimidade no Parlamento de Galicia na súa sesión do día 22 de setembro de 2004, reitera a necesidade de promover medidas favorables ao galego para conseguir equiparar o nivel de competencia do alumnado en lingua galega e castelá, así como para corrixir a situación social de desigualdade entre os dous idiomas, polo que a Administración educativa debe desenvolver e apoiar aquelas medidas que axuden a incrementar o uso da lingua galega na comunidade educativa.
Recentemente, mediante o Decreto 124/2007, do 28 de xuño, polo que se regula o uso e a promoción do galego no sistema educativo, desenvólvese a Lei de normalización lingüística para a súa aplicación en todos os centros docentes públicos e privados que imparten as ensinanzas reguladas na Lei orgánica 2/2006, do 3 de maio, de educación (DOG nº 125, do 29 de xuño). Este decreto pretende reforzar a dimensión comunicativa do galego en relación con contextos vivos, facilitarlle ao alumnado unha oferta educativa que o axude a percibir a utilidade da lingua e que o capacite para o seu uso correcto e eficaz, erradicando especialmente o seu emprego sexista en todos os ámbitos e respectando, así mesmo, a situación sociolingüística en que se enmarca cada centro.
Con ese obxectivo, cada centro dentro do seu proxecto educativo elaborará o seu proxecto lingüístico, que será avaliado e aprobado polo Consello Escolar de Galicia.
O citado decreto tamén regula no artigo 18 e seguintes o funcionamento dos equipos de normalización e dinamización lingüística e das comisións territoriais de coordinación. No artigo 20 establécese que a Consellería de Educación e Ordenación Universitaria (CEOU) e a Secretaria Xeral de Política Lingüística (SXPL) divulgarán as experiencias positivas desenvolvidas nos centros educativos no campo da normalización lingüística, avaliarán o grao de cumprimento do Plan de normalización lingüística nos centros educativos. Establece tamén que o Goberno de Galicia, con periodicidade anual, avaliará os resultados da aplicación deste decreto e desenvolverá regulamentariamente cantas disposición foren necesarias co fin de que poida achegarse gradualmente á plena aplicación da Carta europea das linguas rexionais e minoritarias.
É por iso que se considera necesario, igual que en exercicios anteriores, realizar unha convocatoria de proxectos de fomento do uso do galego para coñecer, valorar e apoiar o labor dos equipos de normalización e dinamización lingüística dos centros de ensino, asignándolle unha achega económica segundo o seu grao de calidade, orixinalidade e interese para a comunidade educativa e mais a súa contorna, de acordo cos criterios de valoración que se establecen nas bases desta convocatoria.
Neste caso, segundo o establecido no artigo 2.2º d) da Lei 9/2007, do 13 de xuño, de subvencións de Galicia, as achegas económicas que se asignen aos proxectos con motivo desta convocatoria non terán caracter de subvención por mor de que se trata de achegas monetarias a favor de entidades (os centros de ensino públicos) dependentes da administración autonómica, destinadas a financiar actividades da súa competencia e impostas por unha norma emanada da propia administración outorgante.
Polo que respecta á competencia para efectuar a convocatoria, o Decreto 145/2007, do 19 de xullo, polo que se modifica o Decreto 44/2006, do 2 de marzo, da estrutura orgánica dos órganos superiores dependentes da Presidencia da Xunta de Galicia, atribúelle á Secretaría Xeral de Política Lingüística a función de impulsar e coordinar o labor de normalización lingüística dos servizos de normalización dos demais organismos públicos, polo que, en colaboración coa Consellería de Educación e Ordenación Universitaria, órgano competente en materia de ensino regrado na comunidade autónoma e, en uso das facultades que lle outorga á citada secretaría xeral a disposición adicional segunda do Decreto 44/2006 antes citado, resolvo efectuar a convocatoria para a presentación de proxectos de fomento do uso do galego nos centros de ensino públicos de Galicia para o curso escolar 2007-2008, segundo as seguintes bases:
1. Obxecto.
Esta resolución ten por obxecto convocar axudas para a realización de proxectos de fomento do uso do galego nos centros públicos de ensino de Galicia, dependentes da Consellería de Educación e Ordenación Universitaria, promovidos quer polos equipos de normalización lingüística quer polo profesorado responsable do proxecto naqueles centros de ensino de menos de tres unidades, durante o curso escolar 2007-2008.
2. Destinatarios.
Os centros de titularidade pública de Galicia que imparten ensino regrado de nivel non universitario.
3. Requisitos.
Para optar a esta convocatoria, deberán cumprirse os seguintes requisitos:
a) O equipo de normalización e dinamización lingüística que formule o proxecto deberá estar formalmente constituído consonte o previsto no artigo 82 do Decreto 324/1996, do 26 de xullo, e no artigo 63 do Decreto 374/1996, do 17 de outubro.
b) Os proxectos deberán estar incluídos na programación anual de actividades aprobada polos centros. Con carácter excepcional, debidamente xustificado, no caso de equipos de nova creación, poderán subvencionarse proxectos que non estivesen incluídos na programación inicial.
c) Para optar ao financiamento derivado desta convocatoria, os centros que recibiron axudas da Secretaría Xeral de Política Lingüística por este concepto na convocatoria anterior (2007) deberán ter correctamente xustificados (en tempo e forma) os gastos correspondentes aos proxectos aprobados.
d) Os proxectos e as actividades desenvolvidas ao abeiro desta convocatoria deberán presentarse e desenvolverse de acordo coa vixente normativa ortográfica e morfolóxica do idioma galego fixada pola Real Academia Galega o 12 de xullo de 2003, tal e como se establece na disposición adicional da Lei 3/1983, do 15 de xuño, de normalización lingüística (DOG nº 84, do 14 de xullo). Así mesmo, coidarán o respecto da toponimia oficial nos termos previstos no artigo 10 da citada lei.
4. Dotación orzamentaria.
O crédito destinado ao financiamento dos proxectos de fomento do uso do galego nos centros de ensino públicos, ascende á cantidade de 800.000 euros.
Este crédito financiarase con cargo á aplicación orzamentaria 04.60.151A.640.4 dos orzamentos xerais da Comunidade Autónoma de Galicia, conforme a seguinte distribución de anualidades.
-Ano 2007: 389 euros.
-Ano 2008: 799.611 euros.
-O financiamento máximo que se outorgará para cada proxecto non superará os 2.500 euros. Esta contía en ningún caso poderá exceder o custo total do proxecto. Se para o mesmo proxecto se solicitar algún outro tipo de axuda ou subvencións ante calquera outra administración ou ente público, deberá xuntarse á solicitude unha declaración en que se exprese o conxunto das solicitudes efectuadas ou concedidas.
Dado o carácter plurianual, a súa concesión entenderase condicionada a que nos orzamentos de gasto do ano 2008 exista crédito adecuado e suficiente.
5. Solicitudes.
As solicitudes para participar nesta convocatoria realizaranse segundo o formulario que figura anexo a esta resolución.
As solicitudes, xunto coa documentación indicada no artigo 6, dirixiranse aos gabinetes provinciais da Secretaría Xeral de Política Lingüística, nas delegacións provinciais da Consellería de Presidencia, Administracións Pública e Xustiza e presentaranse, preferentemente, nos rexistros destas delegacións ou tamén en calquera outro rexistro administrativo propio ou concertado da Comunidade Autónoma de Galicia, conforme o Decreto 164/2005, do 16 de xuño (DOG do 24 de xuño de 2005). Sen prexuízo de que tamén poderán presentarse segundo o previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
6. Documentación que se xuntará á solicitude.
Á solicitude xuntarase a seguinte documentación:
a) Copia en formato electrónico do proxecto (PDF ou Word).
b) Copia impresa en papel do proxecto, asinado polo coordinador ou coordinadora do equipo de normalización, co visto e prace do director ou directora do centro. No proxecto deberán indicarse:
1º Obxectivos.
2º As medidas tendentes á consecución dos obxectivos previstos.
3º Breve análise sociolingüística, obxectivos, medidas, temporalización e porcentaxe de alumnado e profesorado implicado. Valorarase positivamente que a programación, polo menos a dalgunhas das accións, se realice de xeito plurianual e se consiga un compromiso da comunidade educativa a medio e longo prazo na continuidade das accións máis relevantes.
4º Descrición detallada de cada actividade, xunto co orzamento estimado desta e o orzamento total do proxecto. Previsión do impacto producido na comunidade educativa e, de ser o caso, no contorno.
7. Prazo de presentación de solicitudes.
O prazo de presentación de solicitudes será de vinte días naturais. Contarase a partir do día seguinte ao de publicación desta resolución no DOG.
8. Procedemento.
Recibidas as solicitudes nos gabinetes provinciais de normalización lingüística desta secretaría xeral, revisarase a documentación e, se se apreciasen erros ou omisións, comunicaráselle aos solicitantes para a súa emenda, de acordo co previsto no artigo 71 da Lei 30/1992.
9. Análise e cualificación dos proxectos.
Comisión de cualificación: unha vez completados os expedientes, procederase á cualificación dos proxectos que resultasen admitidos. Con este fin, constituirase en cada gabinete provincial desta secretaría xeral unha comisión integrada por:
Presidencia: o xefe ou xefa do gabinete provincial de normalización lingüística.
Vogais:
-O coordinador ou coordinadora provincial dos equipos de normalización lingüística
-Un/unha representante da Inspección educativa que será designado/a polo delegado ou delegada provincial da Consellería de Educación e Ordenación Universitaria.
-Un/unha especialista en planificación lingüística, designado/a pola Secretaría Xeral de Política Lingüística.
-Un profesor ou profesora con experiencia nos equipos de normalización lingüística, designado/a pola Secretaría Xeral de Política Lingüística.
Secretaría: desenvolverá estas funcións un funcionario ou funcionaria do gabinete ou delegación provincial.
Coa finalidade de homoxeneizar a aplicación dos criterios de valoración con carácter previo ao inicio das sesións das comisións provinciais, levarase a cabo unha sesión conxunta en que participen 3 membros de cada comisión provincial, incluíndo a persoa que a presida, para a valoración en común de 5 proxectos de cada unha das provincias elixidos ao chou.
Así mesmo, unha vez valorados os proxectos polas 4 comisións provinciais, tendo en conta o número e a calidade dos proxectos presentados, poderase acordar tamén nunha sesión conxunta das mesmas características unha puntuación mínima para optar á concesión do financiamento dos proxectos e/ou a asignación económica que corresponda segundo a puntuación
10. Criterios de cualificación dos proxectos.
Para a concesión de incentivos aos proxectos de fomento do uso do galego, as comisións de selección terán en conta fundamentalmente a calidade do proxecto e ponderarase o número de estudantes do centro. A calidade do proxecto terá un peso do 80% e será puntuada de 0 a 24, en función de:
a) Implicación activa dos membros da comunidade no proxecto (pais/nais, profesorado de distintos departamentos, alumnado de distintos ciclos, etapas e niveis, así como persoal de administración e servizos), de 0 a 3 puntos.
b) Orixinalidade nas propostas para incidir nos usos reais, orais e escritos, da comunidade educativa, de 0 a 3 puntos.
c) Potenciación das competencias activas sobre as pasivas, de 0 a 3 puntos.
d) Utilización de novas tecnoloxías, 0 a 3 puntos.
e) Colaboración con outras institucións, entidades ou asociacións externas ao centro co obxectivo de potenciar o uso da lingua galega fóra do centro, de 0 a 3 puntos.
f) Colaboración con outros centros educativos no deseño da planificación lingüística e/ou realización de actividades, 0 a 3 puntos.
g) Realización de actividades plurianuais, de 0 a 3 puntos.
h) Diversificación de actividades ao longo do curso e número destas, de 0 a 3 puntos.
O número de estudantes terá un peso do 20%. Concederáselle a cada centro 0,30 puntos por cada 50 estudantes ou fracción, ata un máximo de 6 puntos.
11. Proposta de resolución
Rematadas as sesións e, de ser o caso, aplicada a previsión de puntuación/contía prevista no parágrafo 10, as comisións elaborarán a listaxe coa puntuación/contía outorgada a cada proxecto e o gabinete de normalización lingüística correspondente formulará unha proposta de resolución de adxudicación do financiamento de cada proxecto.
12. Resolución.
Delégase nos delegados/as provinciais da Consellería de Presidencia, Administracións Públicas e Xustiza a competencia para resolver a convocatoria e asignar o financiamento definitivo a cada proxecto. Na resolución farase referencia a que actúan por delegación da secretaria xeral de Política Lingüística.
As resolucións poderán consultarse na web www.xunta.es/linguagalega. Nelas expresarase a contía outorgada a cada proxecto admitido, así como as causas que determinaron a exclusión das restantes solicitudes.
13. Oposición contra a resolución.
Os centros docentes interesados, unha vez publicada a resolución, disporán dun prazo de 30 días para formularen, de maneira motivada, oposición ou alegacións á resolución de concesión.
14. Prazo de resolución do procedemento e sentido do silencio.
As solicitudes entenderanse desestimadas se non se dita resolución expresa no prazo de seis meses, contados a partir da publicación desta convocatoria no DOG.
15. Xustificación.
A xustificación dos gastos correspondentes aos proxectos que obtiveron financiamento mediante esta convocatoria deberá ser presentada ante os gabinetes provinciais, antes do 1 de xullo de 2008.
A xustificación incluirá a seguinte documentación:
1. Unha memoria descritiva e gráfica que analice en detalle o desenvolvemento de cada unha das actividades para as cales se lle concedeu a asignación económica. Esta memoria deberá dar conta dos cambios realizados con respecto á programación inicial e nela avaliarase, ademais, a consecución ou non dos obxectivos previstos e propoñeranse actuacións de mellora para vindeiros proxectos.
2. Facturas orixinais, ou copias compulsadas expedidas a nome do propio centro educativo, correspondentes ás actividades programadas e aos gastos totais de material destas.
3. Certificación bancaria, selada e asinada pola entidade correspondente, en que consten os datos da conta do centro en que se solicita o ingreso da axuda, se é a primeira vez que recibe esta subvención da Xunta de Galicia.
Con base nesta xustificación, a comisión de cualificación dos proxectos prevista no parágrafo 10 valorará e emitirá un ditame sobre a execución das actividades, a consecución dos obxectivos e o impacto dos proxectos desenvolvidos polos centros.
16. Perda do dereito ao cobramento do financiamento.
O centro perderá o dereito ao cobramento do financiamento concedido polas seguintes causas:
-Xustificación presentada fóra do prazo (con posterioridade ao 1 de xullo de 2008).
-Incumprimento dos fins, obxectivos ou variación substancial na realización do proxecto, sen o xustificar debidamente.
-Incumprimento do requisito previsto no parágrafo 3.4º desta convocatoria sobre o uso correcto do galego e o respecto á toponimia oficial.
17. Pagamento.
O pagamento non poderá ser superior á contía concedida na resolución da convocatoria. Sen prexuízo do anterior, só se aboará o importe das actividades debidamente xustificadas, ata o máximo que figura na xustificación.
Os pagamentos serán efectuados a través das respectivas delegacións provinciais da Consellería de Presidencia, Administracións Públicas e Xustiza.
18. Delegación de competencias e desconcentración de créditos.
A Secretaría Xeral de Política Lingüística desconcentrará os créditos necesarios para sufragar os gastos desta convocatoria e deléganse as facultades correspondentes para resolver e pagar os importes correspondentes a cada centro de ensino nas delegacións provinciais da Consellería de Presidencia, Administracións Públicas e Xustiza, nas cales teñen establecida a súa sede os gabinetes de normalización lingüística de cada provincia.
19. Seguimento e avaliación da realización dos proxectos.
O seguimento e a avaliación da realización dos proxectos de fomento da lingua galega que presenten os equipos.
Non obstante, e co obxecto de analizar a consecución dos obxectivos desta convocatoria e para propor medidas correctoras, se for mester, para o mellor funcionamento dos equipos de normalización e dinamización lingüística (ENDL), e para o mellor desenvolvemento dos proxectos de fomento de uso do galego, durante o mes de xullo constituirase unha comisión que emitirá un ditame global sobre a convocatoria. A comisión mixta estará formada por representantes da Consellería de Educación e Ordenación Universitaria e da Secretaría Xeral de Política Lingüística.
20. A secretaria xeral de Política Lingüística poderá ditar, no ámbito das súas competencias, as instrucións e aclaracións precisas para o desenvolvemento desta resolución.
21. Contra esta resolución caberá interpoñer recurso de reposición, no prazo dun mes, perante a Secretaría Xeral de Política Lingüística ou, directamente, o recurso contencioso-administrativo, no prazo de dous meses, perante o Tribunal Superior de Xustiza de Galicia, contados os prazos, en ambos os casos, desde o día seguinte ao da publicación desta resolución no Diario Oficial de Galicia.
Santiago de Compostela, 19 de novembro de 2007.
María Sol López Martínez
Secretaria xeral de Política Lingüística
Ver referencia pdf "22700D008P019.PDF"
ANEXO I